मुंबई प्रेस क्लब द्वारा उत्कृष्ट पत्रकारिता के लिए दिए जानेवाले रेड इंक अवार्ड समारोह का यह सातवां वर्ष है। इस वर्ष राजनीति, पर्यावरण, मानवाधिकार, खेल, विज्ञान जैसे 14 विषयों के लिए प्रिंट, डिजिटल एवं टेलीविजन माध्यमों से करीब 1300 प्रविष्टियां प्राप्त हुई थीं। इस बार प्रेसक्लब को प्राप्त हुई प्रविष्टियों में 2016 के मराठवाड़ा एवं बुंदेलखंड के सूखे पर की गई रिपोर्टिंग ने जूरी का विशेष ध्यान आकर्षित किया। इन्हीं रिपोर्टों में दैनिक जागरण के राजू मिश्र की बुंदेलखंड के सूखे पर आठ रिपोर्ट्स की श्रृंखला को एवं फर्स्ट पोस्ट टीम द्वारा मराठवाड़ा पर की गई रिपोर्टिंग को पर्यावरण श्रेणी में संयुक्त रूप से विजेता चुना गया है।